U-I-41/08
Natisni
Opravilna št.:
U-I-41/08
Datum odločitve:
25. 9. 2008
ECLI:
ECLI:SI:USRS:2008:U.I.41.08
Akt:
Odlok o UN pokopališče Škale (Uradni vestnik Mestne občine Velenje, št. 6/01)
Izrek:
Pobuda za začetek postopka za oceno ustavnosti in zakonitosti Odloka o UN pokopališče Škale (Uradni vestnik Mestne občine Velenje, št. 6/01) se zavrže
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.13 - Ustavno sodstvo - Postopek - Ponovna obravnava.
Pravna podlaga:
Člen 22, 125, Ustava [URS] 
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jan Janko in drugi, Velenje
Datum vloge:
28. 2. 2008
Vrsta odločitve:
sklep
Vrsta rešitve:
zavrženje
Dokument:
US28299
Dokument v PDF obliki:
U-I-41-08.pdf
81 KB
Prenesite datoteko
U-I-41/08-6
25. 9. 2008
SKLEP
Ustavno sodišče je v postopku za preizkus pobude Janka Jana in drugih, Velenje, na seji 25. septembra 2008
sklenilo:
Pobuda za začetek postopka za oceno ustavnosti in zakonitosti Odloka o UN pokopališče Škale (Uradni vestnik Mestne občine Velenje, št. 6/01) se zavrže.
Obrazložitev
1. Pobudniki ponovno izpodbijajo Odlok o UN Škale (v nadaljevanju Odlok), kolikor ureja na njihovi parceli gradnjo pokopališča. Navajajo, da je izpodbijani akt pravna podlaga za razlastitev. Postopek razlastitve naj bi bil že uveden, kar naj bi izhajalo iz odločb upravnih organov in Upravnega sodišča. Navajajo, da je Upravno sodišče v obrazložitvi sodbe št. U 267/2006 z dne 5. 2. 2008 napotilo pobudnike, naj očitke v zvezi z izpodbijanim aktom uveljavljajo v postopku pred Ustavnim sodiščem. Zatrjujejo neskladje izpodbijanega Odloka z Zakonom o urejanju prostora (Uradni list RS, št. 110/02 in 8/03 – popr. – ZUreP-1). Predlagajo, naj Ustavno sodišče oceni, ali je Odlok zakonit.
2. Pobudo za začetek postopka za oceno ustavnosti in zakonitosti predpisa lahko vloži, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Ustavno sodišče je v sklepu št. U-I-251/07 z dne 10. 1. 2008 (Uradni list RS, št. 6/08) sprejelo stališče, da se v primerih, ko izpodbijani predpis ne učinkuje neposredno, lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. To pomeni, da je predpostavka za vložitev ustavne pritožbe in pobude vsebinsko izčrpanje pravnih sredstev. Zato morajo pobudniki že v postopku pred pristojnimi sodišči uveljavljati trditve o domnevni neustavnosti oziroma nezakonitosti ureditve, na kateri temelji odločitev v njihovem primeru. Skladno z 22. členom Ustave mora sodišče take ugovore strank bodisi argumentirano zavrniti bodisi, če se z njimi strinja, samo izločiti nezakonit oziroma neustavni podzakonski predpis (125. člen Ustave).
4. Ustavno sodišče je s sklepom št. U-I-412/06 z dne 6. 2. 2008 njihovo pobudo za začetek postopka za oceno ustavnosti in zakonitosti Odloka že zavrglo, ker niso izkazali, da je bil postopek razlastitve uveden. Tej pobudi pobudniki prilagajo odločbe upravnih organov in sodbo Upravnega sodišča št. U 267/2006. Upravno sodišče v obrazložitvi te sodbe sicer ni sledilo zahtevi Ustavnega sodišča, vsebovani v navedenem sklepu št. U-I-251/07, saj je na tožbene ugovore pobudnikov o nezakonitosti ureditvenega načrta odgovorilo le, da lahko, če menijo, da predpis ni v skladu z zakonom ali Ustavo, sami začnejo postopek ustavne presoje po ZUstS. Takšno stališče je neskladno z ustaljeno ustavnosodno presojo, kot izhaja iz sklepa št. U-I-251/07. Vendar je Upravno sodišče iz drugih razlogov tožbi ugodilo, odpravilo odločbi upravnih organov in zadevo vrnilo v nov postopek. Šele po končanem ponovljenem postopku bodo pobudniki, če bo odločitev zanje ponovno neugodna in ob izpolnjenih pogojih iz 3. točke obrazložitve tega sklepa, izpolnjevali pravni interes za vložitev pobude.
5. Glede na navedeno je Ustavno sodišče pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik